CELEX: 52014XG0304(01)
Language: hr
Date: 2014-03-04 00:00:00
Title: Zaključci Vijeća – Učinkovito i inovativno obrazovanje i osposobljavanje s ciljem ulaganja u vještine – podrška europskom semestru za 2014.

4.3.2014   
            
            
               HR
            
            
               Službeni list Europske unije
            
            
               C 62/4
            
         Zaključci Vijeća – Učinkovito i inovativno obrazovanje i osposobljavanje s ciljem ulaganja u vještine (1) – podrška europskom semestru za 2014.
   2014/C 62/05
   VIJEĆE EUROPSKE UNIJE,
   U KONTEKSTU
   
               —
            
            
               članaka 165. i 166. Ugovora o funkcioniranju Europske unije,
            
         
               —
            
            
               strategije Europa 2020., i
            
         
               —
            
            
               zaključaka Vijeća od 12. svibnja 2009. o uspostavi strateškog okvira za europsku suradnju na području obrazovanja i osposobljavanja („ET 2020”) (2),
            
         UZIMAJUĆI U OBZIR
   
               —
            
            
               preporuku Europskog parlamenta i Vijeća od 18. prosinca 2006. o ključnim kompetencijama za cjeloživotno učenje (3),
            
         
               —
            
            
               zaključke Vijeća od 26. studenoga 2012. o obrazovanju i osposobljavanju unutar strategije Europa 2020. (4)– doprinos obrazovanja i osposobljavanja gospodarskom oporavku, rastu i radnim mjestima,
            
         
               —
            
            
               preporuku Vijeća o vrednovanju neformalnog i informalnog učenja od 20. prosinca 2012. (5),
            
         
               —
            
            
               zaključke Vijeća od 15. veljače 2013. o ulaganju u obrazovanje i osposobljavanje (6), kao odgovor na Nova razmišljanja o obrazovanju: Ulaganje u vještine za bolje socio-ekonomske ishode i Godišnju analizu rasta 2013,
            
         
               —
            
            
               preporuku Vijeća od 22. travnja 2013. (7) o uspostavi programa Jamstvo za mlade,
            
         
               —
            
            
               izjavu Vijeća o Europskom savezu za naukovanje usvojenu 15. listopada 2013. (8),
            
         
               —
            
            
               uredbu (EU) br. 1288/2013 Europskog parlamenta i Vijeća od 11. prosinca 2013. o uspostavi programa Erasmus+: programa Unije za obrazovanje, osposobljavanje, mlade i sport (9),
            
         TE ODGOVARAJUĆI NA
   
               —
            
            
               godišnju analizu rasta za 2014. (10), i
            
         
               —
            
            
               komunikaciju Komisije o Otvaranju obrazovanja: Inovativno podučavanje i učenje za sve s pomoću novih tehnologija i otvorenih obrazovnih resursa (11),
            
         SMATRA DA
   
               1.
            
            
               Obrazovanje i osposobljavanje igraju stratešku ulogu u podupiranju gospodarskog oporavka u Europi. Premda je postignut znatan napredak u smjeru glavnog obrazovnog cilja zadanog strategijom Europa 2020. (12), treba uraditi još mnogo da bi se obrnuo učinak krize i riješili temeljni strukturni problemi.
            
         
               2.
            
            
               Novi podaci pokazuju da su ti strukturni problemi djelomično vezani uz nedostatak relevantnih vještina i stoga predstavljaju izazove našim sustavima obrazovanja i osposobljavanja.
            
         
               3.
            
            
               Jedna od pet osoba među radno sposobnim stanovništvom EU-a vlada niskom razinom pismenosti i numeričkih vještina, što je čimbenik koji ozbiljno ograničava njihovu zapošljivost, a još je uvijek velik broj učenika koji, unatoč određenom napretku u osnovnim vještinama, imaju loše rezultate u matematici (13).
            
         
               4.
            
            
               Premda predviđanja nagovještavaju da će u budućnosti gotovo svi poslovi zahtijevati barem osnovne digitalne vještine, digitalna je tehnologija još uvijek nedostupna mnogim učenicima, kao i sadržaji koji su potrebni za usvajanje tih vještina. Velikom broju odraslih u potpunosti nedostaju digitalne vještine.
            
         NAGLAŠAVA DA
   
               1.
            
            
               Postoji hitna potreba za rješavanjem ključnih izazova nezaposlenosti mladih i nedostatnih razina vještina. Osim njihovog suštinskog doprinosa jačanju socijalne kohezije i aktivnog građanstva, obrazovanje i osposobljavanje značajno doprinose stvaranju pametnog, uključivog i održivog rasta, poboljšanju konkurentnosti i zapošljivosti, kao i povećanju produktivnosti i inovacija.
            
         
               2.
            
            
               Uz uvažavanje napora koji su već uloženi kako bi se riješili ti ključni izazovi, EU i države članice trebali bi povećati napore u poboljšanju obrazovanja i osposobljavanja te nastaviti ulagati u učinkovito i visokokvalitetno obrazovanje i osposobljavanje.
            
         
               3.
            
            
               Buduća revizija strategije Europa 2020. i nadolazeći pregled stanja okvira „ET 2020” za europsku suradnju u obrazovanju i osposobljavanju trebali bi omogućiti jačanje strateške uloge koju obrazovanje i osposobljavanje igraju u europskom semestru.
            
         S CILJEM POVEĆANJA VIDLJIVOSTI OBRAZOVANJA I OSPOSOBLJAVANJA U EUROPSKOM SEMESTRU ZA 2014., SLAŽE SE S USMJERENOSTI NA:
   
               1.
            
            
               Maksimalno olakšavanje dugoročnih ulaganja u modernizaciju obrazovanja i osposobljavanja te razvoj vještina na nacionalnoj i europskoj razini, istovremeno jače naglašavajući učinkovitost i kvalitetu obrazovnog ulaganja.
            
         
               2.
            
            
               Opremanje ljudi svih dobnih skupina boljim i relevantnijim vještinama, posebice jačanjem cjeloživotnog učenja i promicanjem jednakih prilika za pristup kvalitetnom obrazovanju i osposobljavanju, uključujući učenike iz zapostavljenih sredina.
            
         
               3.
            
            
               Olakšavanje prijelaza iz obrazovanja i osposobljavanja u svijet rada, posebice promičući programe učenja koji se temelje na praktičnom radu i, gdje je prikladno, povećavajući dostupnost kvalitetnih prilika za pripravnički staž ili naukovanje.
            
         
               4.
            
            
               Nastavak rada – u suradnji s relevantnim dionicima – na modernizaciji i poboljšanju obrazovnih metoda na temelju najnovijih istraživanja te potpuno iskorištavanje prilika koje nudi digitalno učenje, uključujući – u skladu s nacionalnim okolnostima – pomoću:
               
                           (a)
                        
                        
                           potpore obrazovnim institucijama u poboljšavanju njihovih kapaciteta – te, gdje je prikladno, ulaganje u infrastrukturu ICT-a – kako bi se iskoristio potencijal novih tehnologija i digitalnog sadržaja, uključujući slobodno dostupne internetske tečajeve s velikim brojem sudionika („massive open online courses”);
                        
                     
                           (b)
                        
                        
                           promicanja raznovrsnijih iskustava učenja koji spajaju metodu učenja licem u lice s metodama digitalnog učenja;
                        
                     
                           (c)
                        
                        
                           poticanja inicijalnog obrazovanja nastavnika i trajnog stručnog usavršavanja s ciljem istraživanja primjene nastavnih metoda koje se koriste digitalnim tehnologijama.
                        
                     
         POZIVA DRŽAVE ČLANICE, UZ UVAŽAVANJE NAČELA SUPSIDIJARNOSTI I U SKLADU S NACIONALNIM OKOLNOSTIMA, DA
   
               1.
            
            
               Ustraju u naporima kojima je cilj poboljšanje stjecanja ključnih kompetencija i smanjenje postotka učenika s lošim uspjehom u školi.
            
         
               2.
            
            
               Promiču stjecanje osnovnih vještina, kao i usvajanje prekvalifikacijskih mjera i mjera unapređenja vještina pomoću ojačanog cjeloživotnog učenja, s fokusom na niskokvalificiranima.
            
         
               3.
            
            
               Donesu učinkovite i uključive politike obrazovanja i osposobljavanja koje uzimaju u obzir potrebe učenika u nepovoljnom položaju.
            
         
               4.
            
            
               Potiču raspravu temeljenu na dokazima unutar širokog raspona dionika o osiguravanju i zaštiti održivih i učinkovitih sredstava financiranja obrazovanja i osposobljavanja.
            
         
               5.
            
            
               Poduzmu odgovarajuće mjere kao odgovor na ključne poruke koje se tiču obrazovanja i osposobljavanja iz Izjave Vijeća o Europskom savezu za naukovanje i iz Preporuke Vijeća o uspostavi programa Jamstvo za mlade.
            
         
               6.
            
            
               Istraže kako instrumenti transparentnosti i priznavanja u formalnom obrazovanju mogu doprinijeti novim oblicima učenja, uključujući vrednovanje vještina stečenih pomoću kvalitetnog učenja putem interneta.
            
         
               7.
            
            
               Podržavaju institucije obrazovanja i osposobljavanja u iskorištavanju potencijala novih tehnologija i digitalnog sadržaja kao nadopune tradicionalnim obrazovnim pristupima, a s ciljem ispunjavanja potreba različitih učenika, uključujući one u nepovoljnom položaju.
            
         
               8.
            
            
               Podržavaju nastavnike i školska rukovodstva u stjecanju visokih razina digitalnih vještina i usvajanju inovativnih nastavnih praksi, primjerice pomoću fleksibilnog osposobljavanja, programa poticaja i ažuriranih kurikuluma za obrazovanje nastavnika.
            
         
               9.
            
            
               U potpunosti iskoriste novu generaciju financijskih instrumenata, posebice program Erasmus+ i europske strukturne i investicijske fondove kako bi našli rješenje za gore spomenute izazove u obrazovanju i osposobljavanju.
            
         
               10.
            
            
               Nastoje olakšati ulaganje u obrazovanje i osposobljavanje kao sektore usmjerene rastu, uzimajući pri tome u obzir aspekte obrazovanja i osposobljavanja koji su navedeni u preporukama za pojedine zemlje strategije Europa 2020.
            
         POZIVA DRŽAVE ČLANICE I KOMISIJU DA
   
               1.
            
            
               Ojačaju doprinos obrazovanja i osposobljavanja političkom programu EU-a za rast i radna mjesta iskorištavanjem ulaganja na učinkovitiji i djelotvorniji način kako bi se podigle razine vještina, poboljšali ishodi učenja i riješio problem nedostatka vještina.
            
         
               2.
            
            
               Potiču partnerstva na nacionalnoj i europskoj razini između tvoraca obrazovnog sadržaja s ciljem povećanja količine kvalitetnih otvorenih obrazovnih resursa i drugih digitalnih obrazovnih materijala na različitim jezicima, vodeći računa o problemima autorskih prava i licenciranja.
            
         
               3.
            
            
               Nastave koristiti platformu eTwinning i iskoriste novi portal Open Education Europa kao referentnu točku za već postojeće otvorene obrazovne resurse („open educational resources”) koji su kreirani u EU-u.
            
         
               4.
            
            
               Poprate orijentacijsku raspravu Vijeća iz studenoga 2013. organizirajući sastanak na vrhu o izazovima koje donose nove tehnologije i otvoreni obrazovni resursi, posebno u pogledu osiguravanja kvalitete te procjene i certificiranja vještina stečenih pomoću novih načina učenja.
            
         
               5.
            
            
               Povećaju dodanu vrijednost i optimiraju učinkovitost strateškog okvira „ET 2020” i njegovih temeljnih mehanizama upravljanja i rada, posebice putem:
               
                           (a)
                        
                        
                           daljnjeg razvoja suradnje između stručnjaka za politike obrazovanja i zapošljavanja;
                        
                     
                           (b)
                        
                        
                           brige da otvorena metoda koordinacije (OMC), uključujući radne skupine okvira „ET 2020” (14), učinkovito pomaže u postupcima koji slijede nakon utvrđivanja izazova;
                        
                     
                           (c)
                        
                        
                           daljnje dobrovoljne stručne revizije na visokoj razini u kontekstu već postojećih struktura OMC-a usmjerene na aspekte obrazovanja i osposobljavanja navedene u preporukama za pojedine zemlje;
                        
                     
                           (d)
                        
                        
                           korištenja pregleda stanja u sredini razdoblja kako bi se pomoglo u sastavljanju sljedećeg nacrta zajedničkog izvješća, s fokusom okrenutim prema budućnosti koji utvrđuje ključna prioritetna područja i konkretna problemska pitanja budućeg rada;
                        
                     
                           (e)
                        
                        
                           optimizacije, smanjivanja i pojednostavljivanja izvještajnih struktura u obrazovanju i osposobljavanju s ciljem izbjegavanja podvostručenja.
                        
                     
         POZIVA KOMISIJU DA
   
               1.
            
            
               Sakupi pokazatelje i pripremi analizu gospodarskog i socijalnog učinka i korisnosti obrazovanja s ciljem sadržajnog doprinosa budućoj raspravi u Vijeću.
            
         
               2.
            
            
               Promiče otvorenu javnu raspravu u kontekstu savjetovanja o Europskom prostoru vještina i kvalifikacija o utjecaju novih tehnologija i digitalnog sadržaja u aktualnim praksama i instrumentima i politikama EU-a, uključujući pitanja poput osiguranja kvalitete, ocjenjivanja i certificiranja.
            
         
      (1)  U svrhu ovih zaključaka, pojam „vještine” koristi se generički i u skladu s definicijom u Prilogu I. Preporuci Europskog parlamenta i Vijeća o utvrđivanju Europskog kvalifikacijskog okvira za cjeloživotno učenje iz 2006. (SL C 111, 6.5.2008., str. 4.).
   
      (2)  SL C 119, 28.5.2009., str. 2.
   
      (3)  SL L 394, 30.12.2006., str. 10.
   
      (4)  SL C 393, 19.12.2012., str. 5.
   
      (5)  SL C 398, 22.12.2012., str. 1.
   
      (6)  SL C 64, 5.3.2013., str. 5.
   
      (7)  SL C 120, 26.4.2013., str. 1.
   
      (8)  14986/13.
   
      (9)  SL L 347, 20.12.2013., str. 50.
   
      (10)  15803/13 + ADD 1.
   
      (11)  14116/13 + ADD 1.
   
      (12)  Prema Monitoru obrazovanja i osposobljavanja za 2013.
   
      (13)  Podaci prema OECD-ovom istraživanju PIAAC o vještinama odraslih (Program za međunarodnu procjenu kompetencija odraslih) iz 2013. i OECD-ovo istraživanje PISA iz 2012. koje ispituje sposobnosti iz područja čitalačke, matematičke i prirodoslovne pismenosti petnaestogodišnjaka (Program za međunarodnu procjenu učenika).
   N.B.: Trebalo bi osigurati pravo svih država članica na sudjelovanje u radu ove organizacije.
   
      (14)  Pojašnjenje: Ove radne skupine – koje je osnovala Komisija unutar radnog programa Obrazovanje i osposobljavanje 2010. kako bi provela otvorenu metodu koordinacije u obrazovanju i osposobljavanju – funkcioniraju kao forum za razmjenu najboljih praksi u tim područjima. U njima se, na volonterskoj osnovi, sastaju stručnjaci iz država članica te, u svom trenutnom obliku, pokrivaju šest ključnih područja: škole, visoko obrazovanje, strukovno obrazovanje i osposobljavanje, učenje odraslih, transverzalne vještine i digitalno učenje.